IGNALINOS RAJONO SAVIVALDYBĖS TARYBA

SPRENDIMAS

DĖL VIEŠOSIOS ĮSTAIGOS IGNALINOS RAJONO LIGONINĖS DIREKTORIAUS

2015 METŲ VEIKLOS ATASKAITOS

2016 m. liepos 8 d. Nr. T-97

Ignalina

Vadovaudamasi Lietuvos Respublikos vietos savivaldos įstatymo 16 straipsnio 2 dalies 19 punktu, Ignalinos rajono savivaldybės tarybos veiklos reglamento, patvirtinto Ignalinos rajono savivaldybės tarybos 2009 m. balandžio 23 d. sprendimu Nr. T-478 „Dėl naujos redakcijos Ignalinos rajono savivaldybės tarybos veiklos reglamento patvirtinimo“ (2015 m. kovo 10 d. sprendimo Nr. T-19 redakcija), 15 punktu, Ignalinos rajono savivaldybės taryba n u s p r e n d ž i a:

Pritarti viešosios įstaigos Ignalinos rajono ligoninės direktoriaus 2015 metų veiklos ataskaitai (pridedama).

Savivaldybės meras	Henrikas Šiaudinis

PRITARTA

Ignalinos rajono savivaldybės tarybos

2016 m. liepos 8 d. sprendimu Nr. T-97

VIEŠOSIOS ĮSTAIGOS IGNALINOS RAJONO LIGONINĖS DIREKTORIAUS

2015 METŲ VEIKLOS ATASKAITA

I. BENDRA INFORMACIJA

VšĮ Ignalinos rajono ligoninė yra Lietuvos nacionalinės sveikatos sistemos Ignalinos rajono savivaldybės pelno nesiekianti, ribotos civilinės atsakomybės viešoji sveikatos priežiūros įstaiga, turinti ūkinį, finansinį, organizacinį ir teisinį savarankiškumą. Įstaiga įregistruota Valstybiniame sveikatos priežiūros įstaigų registre. Lietuvos Respublikos Vyriausybės 2009 m. gruodžio 7 d. nutarimu Nr. 1654 „Dėl Sveikatos priežiūros įstaigų ir paslaugų restruktūrizavimo trečiojo etapo programos patvirtinimo“ VšĮ Ignalinos rajono ligoninei suteiktas rajono ligoninės statusas.

VšĮ Ignalinos rajono ligoninės vadovo veikla vykdoma vadovaujantis Lietuvos Respublikos sveikatos priežiūros įstaigų įstatymu, Lietuvos Respublikos sveikatos apsaugos ministro, Valstybinės ligonių kasos direktoriaus įsakymais ir kitais teisės aktais, reglamentuojančiais sveikatos priežiūros įstaigų ir jų vadovų veiklos principus. Vadovavimas pagrįstas VšĮ Ignalinos rajono ligoninės įstatais, Ignalinos rajono savivaldybės mero potvarkiais, Ignalinos rajono savivaldybės administracijos direktoriaus įsakymais, Ignalinos rajono savivaldybės tarybos sprendimais. Kolegialiai su Stebėtojų, Gydymo, Slaugos tarybomis priimami sprendimai dėl ligoninės strateginių tikslų įgyvendinimo.

Nuo 2014 m. gruodžio 9 d. iki 2015 m. birželio 4 d. laikinai ėjau VšĮ Ignalinos rajono ligoninės direktoriaus pareigas. Laimėjusi Ignalinos rajono savivaldybės organizuotą konkursą į VšĮ Ignalinos rajono ligoninės direktoriaus pareigas nuo 2015 m. birželio 5 d. buvau paskirta VšĮ Ignalinos rajono ligoninės direktore.

Savo darbą stengiuosi organizuoti taip, kad VšĮ Ignalinos rajono ligoninė būtų patraukli pacientams ir darbuotojams, teikianti kvalifikuotas ir kokybiškas sveikatos priežiūros paslaugas, glaudžiai bendradarbiaujanti su kitomis asmens sveikatos priežiūros įstaigomis. Ypatingą dėmesį skiriu tam, kad būtų laiku suteikiamos reikiamos, saugios ir veiksmingos sveikatos priežiūros paslaugos, efektyviai naudojami turimi ištekliai, užtikrinamas pacientų privatumas, žmogiškoji pagarba, išlaikomi orūs gydytojo ir paciento santykiai, užtikrinamas teikiamų paslaugų prieinamumas vietos gyventojams ir svečiams.

II. STRATEGINIŲ TIKSLŲ ĮGYVENDINIMAS

Atlikdama įstaigos vadovo darbą, siekiu įgyvendinti užsibrėžtus strateginius tikslus.

Nuolat rūpinuosi darbuotojų profesiniu tobulėjimu, stengiuosi jiems sudaryti sąlygas kelti kvalifikaciją. Norint būti patikima ir patrauklia įstaiga, reikia pateisinti pacientų lūkesčius ir nuolat tobulėti, nes profesionalumas, atsakingas požiūris į paciento sveikatą ir rūpinimasis juo – pagrindinės personalo savybės, padedančios įgyti pacientų pasitikėjimą ir pripažinimą. 2015 metais 51 darbuotojas, iš jų 38 slaugytojai ir 13 gydytojų, kėlė kvalifikaciją mokymuose ir konferencijose. Aš, kaip įstaigos vadovė, dalyvavau mokymuose „E-sveikata Lietuvoje: pagrindinės funkcijos ir instrukcijos naudotojams“, kur buvo pristatyta e-sveikatos paslaugų ir bendradarbiavimo informacinė sistema, e-receptas, nacionalinė medicininių vaizdų archyvavimo ir mainų informacinė sistema. Dalyvavau informaciniame seminare, kuriame pristatytas Valstybinės akreditavimo sveikatos priežiūros veiklai tarnybos prie Sveikatos apsaugos ministerijos vykdomas projektas „Sveikatos priežiūros specialistų bei sveikatos priežiūros įstaigų licencijavimo elektroninės paslaugos“, taip pat Lietuvos gydytojų vadovų sąjungos rengiamose konferencijose. Nuo 2013 metų Ignalinos rajono ligoninė yra tikroji Lietuvos rajonų ligoninių asociacijos narė. Dalyvauju šios asociacijos veikloje. Įvairiuose renginiuose aptariami patys svarbiausi ligoninių veiklos klausimai, dalijamasi darbo patirtimi. Asociacija vienija 11 mažiausių Lietuvos ligoninių, kuriose uždaryti akušerijos ir chirurgijos skyriai.

Kiek leidžia galimybės, stengiuosi pritraukti ir išlaikyti reikiamą kiekį specialistų. 2015 m. buvo įdarbinti du gydytojai traumatologai ir vienas gydytojas chirurgas. Visą parą galime užtikrinti chirurginę traumatologinę pagalbą priėmimo ir skubios pagalbos skyriuje. Taip pat buvo įdarbinta gydytoja akušerė ginekologė. Šie specialistai gali teikti ne tik specializuotas ambulatorines konsultacijas, bet ir ambulatorinės chirurgijos, dienos chirurgijos paslaugas. Tačiau šiuo metu galiojantis dienos chirurgijos paslaugų teikimo aprašas skatina tokių paslaugų teikimą ligoninėse, turinčiose chirurgijos stacionarus, ir smarkiai riboja paslaugų teikimą ligoninėse, neturinčiose chirurginio stacionaro.

Kad būtų užtikrintas kokybiškų ir prieinamų sveikatos priežiūros paslaugų teikimas, stengiuosi plėtoti ekonomiškai naudingas įstaigai ir reikalingas pacientams ambulatorines paslaugas. Ligoninėje 2015 m. pradėjo dirbti jauna, labai perspektyvi gydytoja endokrinologė. Pagerėjo gydymo kokybė, suteikiama žymiai daugiau konsultacijų pacientams, turintiems endokrininių liaukų veiklos sutrikimų.

Atsižvelgdama į tai, kad gydymo įstaigoje gali būti teikiamos tik įstaigos asmens sveikatos priežiūros licencijoje nurodytos paslaugos, nuolat rūpinuosi, kad laiku būtų papildyta ar patikslinta įstaigos licencija. 2015 metais parengiau dokumentus Lietuvos Respublikos odontologų rūmams, kad būtų papildyta įstaigos licencija odontologinių paslaugų srityje. Atvykus dirbti jaunai gydytojai odontologei, išsiplėtė teikiamų paslaugų nomenklatūra. Iki šiol buvo atliekamas tik dantų protezavimas, o dabar siūlome ir dantų gydymo paslaugas. Šios paslaugos yra mokamos, tačiau jas gali gauti visi norintys pacientai, nepriklausomai nuo to, prie kurios pirminės sveikatos priežiūros įstaigos žmogus yra prisirašęs.

Pagal statistikos departamento prognozes, Lietuvoje vis daugėja ir daugės vyresnio amžiaus žmonių, ne išimtis ir Ignalinos rajonas. Jau daug metų vidaus ligų skyriuje daugiau kaip 70 procentų visų gydomų pacientų yra vyresni nei 65 metų amžiaus. Tai rodo, kad kyla poreikis pritaikyti sveikatos priežiūros paslaugas prie didėjančio senyvo amžiaus žmonių skaičiaus. Be to, šiuo metu ypatingas dėmesys skiriamas sveiko senėjimo užtikrinimui. Pateikiau prašymą Ignalinos rajono savivaldybės administracijai dėl leidimo įsteigti geriatrijos lovas. Gavus pritarimą (Ignalinos rajono savivaldybės administracijos 2015 m. spalio 29 d. raštas Nr. R2-1903-3.21 „Dėl geriatrijos lovų steigimo“), nuo 2015 m. lapkričio 2 d. įsteigta 10 geriatrijos lovų vidaus ligų skyriuje, nedidinant bendro lovų skaičiaus. Nors geriatrijos paslaugos VšĮ Ignalinos rajono ligoninėje teikiamos nuo 2012 metų, tačiau iki šiol geriatrijos profilio lovos nebuvo įsteigtos.

Jei anksčiau buvo kreipiamas dėmesys tik į paciento gyvenimo trukmės pailginimą, tai šiuo metu svarbiausias matas – pacientų gyvenimo kokybė, atkreipiant dėmesį į besikeičiančius jų poreikius, pagalbos tęstinumą. Vis didesnę svarbą įgauna palaikomojo gydymo ir slaugos paslaugų teikimas ir jų plėtra. Palaikomojo gydymo ir slaugos skyriuje gydomi ir slaugomi pacientai, kai po gydymosi namuose ambulatorinė pagalba tampa neefektyvi, bei po stacionarinio gydymo, kai reikalingas tik palaikomasis gydymas ir slauga. Šias paslaugas apmoka teritorinė ligonių kasa iš Privalomojo sveikatos draudimo fondo biudžeto lėšų, bet ne ilgiau kaip 120 dienų per kalendorinius metus. Gydymo trukmei viršijus 120 dienų, gali būti teikiama tik mokama paslauga. Siekdama užtikrinti pacientų poreikius ir sudaryti palankias sąlygas gydymo tęstinumui, vadovaudamasi VšĮ Ignalinos rajono ligoninės įstatų, patvirtintų Ignalinos rajono savivaldybės administracijos direktoriaus 2015 m. spalio 23 d. įsakymu Nr. V2-755, 39.5 papunkčiu, Ignalinos rajono savivaldybės tarybai pateikiau prašymą dėl vienos paros komercinės kainos patvirtinimo palaikomojo gydymo ir slaugos skyriuje.

Gerėjant sveikatos paslaugų kokybei, žmonės ilgiau gyvena, tačiau didėja sergamumas lėtinėmis ligomis, daugėja vienišų vyresnio amžiaus žmonių. Šie pokyčiai kintančioje visuomenėje reikalauja plėsti slaugos paslaugas, formuoti visiškai naują požiūrį į mirštantį pacientą, suteikti jam ir jo šeimai visapusišką ir kokybišką sveikatos priežiūrą iki mirties. Be to, senstant visuomenei, daugėja žmonių, kuriems reikia paliatyvios priežiūros paslaugų ir galinčiųjų jas teikti. Todėl 2015 metais parengiau dokumentus papildyti įstaigos asmens sveikatos priežiūros licenciją, kuri leistų teikti stacionarines paliatyvios pagalbos paslaugas suaugusiesiems ir vaikams, ir pateikiau prašymą Lietuvos Respublikos sveikatos apsaugos ministerijai dėl leidimo išdavimo teikti naujo profilio stacionarines asmens sveikatos priežiūros paslaugas.

Organizuodama įstaigos veiklą, išleidau 449 įsakymus: 46 veiklos, 298 personalo, 105 atostogų klausimais, pasirašiau 45 prekių ir paslaugų įsigijimo sutartis. Tvirtinau įstaigos dokumentus:

- vadovaudamasi Lietuvos Respublikos sveikatos apsaugos ministro 2014 m. birželio 6 d. įsakymo Nr. V-660 „Dėl Dienos stacionaro paslaugų teikimo ir jų išlaidų apmokėjimo tvarkos aprašo patvirtinimo“ 9 punktu, patvirtinau dienos stacionaro paslaugų teikimo tvarką VšĮ Ignalinos rajono ligoninėje.

- 2015 m. balandžio 3 d. įsakymu Nr. V-18 patvirtinau VšĮ Ignalinos rajono ligoninės reabilitacijos skyriuje atliekamų atlygintinų sveikatinimo paslaugų teikimo ir apmokėjimo tvarkos aprašą.

- vadovaudamasi Lietuvos Respublikos farmacijos įstatymo 51 straipsniu ir Lietuvos Respublikos sveikatos apsaugos ministro 2006 m. gruodžio 28 d. įsakymo Nr. V-1128 „Dėl Vaistinių preparatų reklamos taisyklių patvirtinimo“ nuostatomis, parengiau vaistų reklamuotojų vizitų organizavimo tvarką VšĮ Ignalinos rajono ligoninėje.

- vadovaudamasi Lietuvos Respublikos Vyriausybės 2014 m. balandžio 23 d. nutarimu Nr. 370 „Dėl Apmokamų iš Privalomojo sveikatos draudimo fondo biudžeto asmens sveikatos priežiūros paslaugų kriterijų sąrašo patvirtinimo“ nuostatomis, Valstybinės ligonių kasos prie Sveikatos apsaugos ministerijos direktoriaus 2014 m. spalio 28 d. įsakymu Nr. 1K-287 „Dėl Asmenų registravimo į asmens sveikatos priežiūros paslaugų laukimo eiles ir šių eilių stebėsenos tvarkos aprašo ir Asmens sveikatos priežiūros paslaugų laukimo eilių stebėsenos ataskaitų formų patvirtinimo“, parengiau VšĮ Ignalinos rajono ligoninės asmens sveikatos priežiūros paslaugų laukimo eilių valdymo tvarkos aprašą.

- vadovaudamasi Lietuvos higienos norma HN 109:2005 „Baseinai. Įrengimo ir priežiūros saugos sveikatai reikalavimai“ ir HN 47:2012 „Sveikatos priežiūros įstaigos. Infekcijų kontrolės reikalavimai“, parengiau VšĮ Ignalinos rajono ligoninės vertikalios vonios vidaus tvarkos taisykles ir patvirtinau vertikalios vonios patalpų higienos planą.

- vadovaudamasi Lietuvos Respublikos sveikatos apsaugos ministro 2015 m. gruodžio 10 d. įsakymu Nr. V-1433 „Dėl Šakinės korupcijos prevencijos sveikatos priežiūros sistemoje 2015–2019 m. programos patvirtinimo“, parengiau ir patvirtinau VšĮ Ignalinos rajono ligoninės korupcijos prevencijos priemonių planą 2015– 2019 metams.

Kontroliavau, kad pagal Lietuvos Respublikos viešojo sektoriaus apskaitos ir finansinės atskaitomybės standartus būtų teikiami ataskaitų rinkiniai ir statistinės ataskaitos.

Siekiu, kad įstaigoje ypatingas dėmesys būtų skiriamas prioritetinėms paslaugoms, numatytoms sutartyse su teritorine ligonių kasa. Nuolat gerinamas sveikatos priežiūros paslaugų prieinamumas, atsižvelgiant į pacientų poreikius, plėtojamos efektyvios gydymo galimybės, t. y. mažinama stacionarinių paslaugų apimtis, plečiant alternatyvias veiklos formas: dienos stacionaro, stebėjimo, antrinio lygio specializuotas ambulatorines ir reabilitacijos paslaugas.

III. SVARBIAUSI 2015 METŲ ĮVYKIAI, PROJEKTAI

2015 metais baigtas VšĮ Ignalinos rajono ligoninės reabilitacijos ir sveikatinimo paslaugų skyriaus rekonstravimas. Projektui vykdyti buvo skiriamos savivaldybės ir Valstybės investicinių projektų (VIP) lėšos. Kadangi rekonstravimo darbai vyko keliais etapais, naujų paslaugų pristatymas visuomenei taip pat vyko keliais etapais. Pirmiausiai buvo pristatytos vandens procedūros – povandeninis masažas, perlinės, masažinės vonios. Antrajame etape – haloterapija (druskų kambarys), naujos fizioterapijos, kineziterapijos paslaugos. Baigiamajame etape – vertikali vonia. Atsižvelgiant į tai, kad siūloma daugiau ir įvairesnių procedūrų, parengiau dokumentus papildyti įstaigos asmens sveikatos priežiūros licenciją, kuri suteikia teisę teikti ambulatorinės reabilitacijos paslaugas pacientams, sergantiems kvėpavimo sistemos ligomis. Iki 2015 m. buvo teikiamos ambulatorinės reabilitacijos paslaugos tik sergantiems nervų sistemos ir judamojo-atramos aparato pažeidimų ligomis. Nuolat augant reabilitacijos paslaugų poreikiui, siekiant stiprinti žmonių sveikatą ir gerinti gyvenimo kokybę, buvo patvirtintos atlygintinų sveikatinimo paslaugų kainos (Ignalinos rajono savivaldybės tarybos 2015 m. balandžio 2 d. spendimas Nr. T-31 „Dėl viešosios įstaigos Ignalinos rajono ligoninės teikiamų atlygintinų sveikatinimo paslaugų kainų nustatymo“). Galima įsigyti ne tik pavienes procedūras, bet ir procedūrų kompleksus. Reabilitacijos skyriaus teikiamomis paslaugomis naudojasi ne tik mūsų rajono gyventojai. Apie 50 procentų visų teikiamų paslaugų 2015 metais teko gyvenantiems Švenčionių rajone. Šiuo metu ligoninės reabilitacijos ir sveikatinimo paslaugų skyrius atitinka visus šios veiklos specialiuosius reikalavimus, patvirtintus Sveikatos apsaugos ministro 2015 m. liepos 24 d. įsakymu Nr. V-889 „Dėl Medicininės reabilitacijos įstaigų (padalinių) veiklos specialiųjų reikalavimų aprašo patvirtinimo“.

Baigtas įgyvendinti tęstinis 2012–2015 m. projektas „E-sveikatos paslaugų plėtra Utenos regiono asmens sveikatos priežiūros įstaigose“. Projekto vykdytoja – VšĮ Utenos ligoninė. VšĮ Ignalinos rajono ligoninė dalyvavo kaip projekto partnerė. Atnaujinta ligoninės IT struktūra, kompiuterizuotos darbo vietos stacionaro skyriuose ir konsultacijų poliklinikoje, įdiegta informacinė sistema. Naujosios informacinės sistemos vartotojai jau gali vykdyti pacientų priėmimą stacionariniam ir ambulatoriniam gydymui, skirti laboratorinius ir instrumentinius tyrimus, rengti ataskaitas ir analizuoti duomenis. Ateityje ši sistema bus integruota į nacionalinę duomenų bazę. Galutiniame projekto viešinimo renginyje parengiau pranešimą tema „Projekto nauda ligoninei ir pacientui“. Vadovaudamasi projekto „E-sveikatos paslaugų plėtra Utenos regiono asmens sveikatos priežiūros įstaigose“ sutarties nuostatomis, patvirtinau VšĮ Ignalinos rajono ligoninės elektroninių sveikatos paslaugų teikimo vidaus procedūrų aprašą.

IV. PAGRINDINIAI ĮSTAIGOS VEIKLOS RODIKLIAI

2015 metų pradžioje ligoninėje dirbo 160 darbuotojų, metų pabaigoje – 157 darbuotojai, iš jų: 45 gydytojai, 70 slaugytojų, 42 – kitas aptarnaujantis personalas. Per kalendorinius metus priimta 18, atleistas 21 darbuotojas.

2015 metais ligoninėje buvo 94 lovos, iš jų 64 – aktyvaus gydymo (terapijos skyrius – 40, vaikų ligų skyrius – 15, reanimacijos ir intensyvios terapijos – 4, dienos chirurgijos skyrius – 5) ir 30 – palaikomojo gydymo ir slaugos.

Ligoninėje teikiamos antrinio lygio stacionarinės ir ambulatorinės asmens sveikatos priežiūros paslaugos bei pirminės sveikatos priežiūros paslaugos – palaikomojo gydymo ir slaugos.

Lyginant teikiamų paslaugų apimtis, pastebimas stacionarinių paslaugų mažėjimas ir ambulatorinių paslaugų didėjimas.

Teikiamų paslaugų apimtys 2013–2015 metais

Kalendoriniai metai	Hospitalizuotų pacientų skaičius	Specializuotų konsultacijų skaičius	Priėmimo skubios pagalbos paslaugų skaičius	Stebėjimo paslaugų skaičius	Dienos stacionaro skaičius	Ambulatorinės reabilitacijos pacientų skaičius
2013	1905	24753	933	301	38	53
2014	1618	24482	1042	389	12	118
2015	1579	25884	909	488	122	177

Ambulatorinio profilio paslaugų apimtys nuo 2013 metų išaugo 6 procentais.

Ligoninės pajamas sudaro pajamos, gaunamos iš Privalomojo sveikatos draudimo fondo biudžeto už suteiktas asmens sveikatos priežiūros paslaugas, ir kitos veiklos pajamos. 2015 metais įstaiga gavo 1 631 850,45 Eur pajamų ir patyrė 1 652 282,94 Eur sąnaudų. Finansinės veiklos rezultatas yra neigiamas – 20 432,49 Eur. Didžiausią patiriamų sąnaudų dalį sudaro sąnaudos darbo užmokesčiui. Ignalinos rajono savivaldybės administracijos direktoriaus 2015 m. rugpjūčio 26 d. įsakymu Nr. V2-598 nustatytas darbo užmokesčio normatyvas – 60 procentų nuo pajamų, gaunamų iš Privalomojo sveikatos draudimo fondo (PSDF) biudžeto lėšų. Nuolat didinamas minimalus mėnesinis atlyginimas labai išbalansuoja įstaigos darbo apmokėjimo sistemą, kvalifikuoti darbuotojai gauna neadekvačiai mažus atlyginimus (palyginti su gaunančiais MMA), nors jų atliekamų pareigų sudėtingumas, atsakingumas žymiai didesnis. Darbo užmokesčio sąnaudų dalis valdymo išlaidoms sudaro 2,9 procento.

Mažėja įstaigos trumpalaikiai įsipareigojimai. Per metus skola tiekėjams nuo 70 091 Eur sumažėjo iki 48 365 Eur.

Dalininko kapitalo dydis per 2015 metus nepasikeitė ir yra 136 085,44 Eur.

Detali ligoninės veiklos ataskaita už 2015 metus yra pateikta Ignalinos rajono savivaldybės administracijai.

V. VŠĮ IGNALINOS RAJONO LIGONINĖS 2016 METŲ TIKSLAI

Atsižvelgiant į Lietuvos Respublikos Vyriausybės 2015 m. gruodžio 9 d. nutarime Nr. 1290 „Dėl Ketvirtojo sveikatos sistemos ir ligoninių tinklo konsolidavimo plano patvirtinimo“ nustatytus tikslus, uždavinius, įgyvendinimo kryptis ir siekiamus rezultatus, 2016 metais, teikiant asmens sveikatos priežiūros paslaugas, numatoma:

1. Orientuotis į prioritetines specializuotas ambulatorines, stebėjimo, dienos stacionaro paslaugas;

2. Optimizuoti ligoninės lovų skaičių, atsisakant perteklinių aktyvaus gydymo lovų;

3. Siekti lovos užimtumo iki 300 dienų per metus.

4. Plėsti slaugos, paliatyvios pagalbos paslaugas, didinant palaikomojo gydymo ir slaugos lovų skaičių.

Siekiant ilgalaikių tikslų ir toliau bus teikiamos saugios, kokybiškos, atitinkančios pacientų poreikius sveikatos priežiūros paslaugos, naudojantis turimais ištekliais, atsižvelgiant į steigėjo ir paslaugų užsakovo (TLK) reikalavimus. 2016 metais numatoma išlaikyti rajono ligoninei privalomą sveikatos priežiūros paslaugų lygį ir ją atitinkančią struktūrą.

Direktorė	Drąsuolė Jatulienė